
UITTREKSEL 


Melianthus major stem embriogeneties ooreen met die Penaea-variasie van die Asterad- 
tipe. `n Suspensor ontbreek by die embrio en `n epifise-inisiaalsel word gevorm. Die basale 
sel van die tweesellige pro-embrio ondergaan herhaaldelike lengtedelings voordat dwars- 
delings plaasvind. 


ABSTRACT 


EMBRYOGENY OF MELIANTHUS MAJOR L. 


Melianthus major conforms to the Penaea variation of the Asterad type embryogenetically. 
The embryo lacks a suspensor and an epiphysis initial is formed. Longitudinal divisions 
occur in the basal cell of the bicellular pro-embryo, before the cells are segmented transversely. 


INLEIDING 

Die embriogenie van die families wat deur Scholz (1964) onder die Sap- 
indales geplaas is, is tot dusver swak bekend. Slegs enkele genera onder die 
Anacardiaceae, Aceraceae, Sapindaceae en Balsamineaceae is embriogeneties 
ondersoek (Johansen, 1950 en Davis, 1966). Die embriogenie van die Melian- 
thaceae en Greyiaceae is dus nog onbekend. Die Melianthaceae word in Suid- 
Afrika verteenwoordig deur die genera Melianthus L. en Bersama Fresen. terwyl 
die Greyiaceae slegs deur die endemiese genus Grevia Hook & Harv. verteen- 
woordig word. 

Die Melianthaceae en Greyiaceae is volgens verskeie taksonome naverwant 
(Lawrence, 1963; Scholz, 1964 en Takhtajan, 1969), maar Johansen (1950) erken 
in sy oorsig oor die embriogenie van die Spermatophyta nie hierdie verwantskap 
nie. Hy plaas die Melianthaceae onder die orde Sapindales, maar die Greyiaceae 
saam met die Cunoniaceae, Brunelliaceae, Escalloniaceae en Hydrangeaceae 
onder die orde Cunoniales. Ook hierdie families is embriogeneties nie ondersoek 
nie. 

By die ondersoekte taksa ressorteer die embrio's volgens Johansen (1950) en 
Davis (1966) òf onder die Asterad-tipe (Anacardium, Hydrocera, Cardiospermum 
en Impatiens) òf onder die Onagrad-tipe (Acer, Semecarpus, Lannea en Rhus). 
Davis (1966) meld nie die variasie binne die embrio-tipe nie; tereg beweer sy 

dat die taksonomiese belangrikheid van die onderverdeling van Johansen se 
hooftipes nog twyfelagtig is weens gebrek aan beskikbare literatuur. 

Aangesien die Onagrad- en Asterad-tipes baie algemeen onder die Dicoty- 
ledoneae voorkom (dit kom volgens Davis (1966) in 81 van die 179 ondersoekte 
families voor) kan `n kritiese waardering van die taksonomiese waarde van die 
variasies binne hierdie twee naverwante hoof-embriotipes moontlik `n belang- 
rike bydrae tot die taksonomie lewer. 

In `n poging om van die ontbrekende data met gegewens van twee Suid- 
Afrikaans-verteenwoordigende families aan te vul, is geskikte verteenwoordigers 
van al drie genera, nl. Melianthus, Bersama en Greyia ondersoek. Resultate 
oor laasgenoemde twee taksa sal later bespreek word. 


MATERIAAL EN METODES 

Volwasse saadknoppe en sade van Melianthus major L. is in die veld ver- 
samel en gefikseer in 6% glutaraldehied by 0 °C in `n 0,025 M. fosfaatbufferop- 
lossing met pH 6.8 (Feder en O'Brien, 1968). Om doeltreffende indringing van die 
fikseermiddel te verseker, is die chalazale gedeeltes van die saadknoppe en sade 
verwyder. Die materiaal is volgens die metode van Feder en O'Brien (1968) by 
O °C gedehidreer, tot kamertemperatuur gebring en geimpregneer met en in- 
gebed in `n mengsel van glikolmetakrilaat (Ashley en Feder, 1966). Ultramikro- 
toom-seriesneë van 3 um is gekleur met “Periodic Acid”—Schiff se reagens 
(PAS) en toluidienblou (Feder en O'Brien, 1968). 

Soortgelyke materiaal van Melianthus pectinatus Harv. is in die veld in F.A.A. 
gefikseer en gebruik vir verhelderingstudies van die embrio (Smith, 1973). 

Alle tekeninge is met behulp van `n Leitz Wetzlar-tekenbuis gedoen. In 
seriesneë van sommige embrio's was al die kerne nie in dieselfde snee sigbaar 
nie en is agtereenvolgende sneë oormekaar geprojekteer om die kerne in die 
regte posisies in te teken. 


ONDERSOEK 

Die sigoot is peervormig (Fig. 1) tot ovaalvormig met die kern in die breë 
apikale deel van die sel geleë, ingebed in sitoplasma en omring deur vakuoles. 
Die basale deel van die sel is meer gevakuoleerd. Klein, ronde tot ovaalvormige 
liggaampies wat met “Periodic Acid”—Schiff se reagens ligrooi kleur maar geen 
ander positiewe setmeelreaksie gee nie, is aanwesig in die sitoplasma van die 
sigoot en die selle van die embrio. Die stuifmeelbuis bly lank na bevrugting sig- 
baar (Fige. 2, 3 en 6) maar die sinergied-reste verdwyn net na bevrugting. 

Die sigoot (Fig. 1) deel dwars om die selle van die eerste selgenerasie, nl. die 
terminale sel (ca) en die basale sel (cb) te vorm (Fig. 2). In `n lengtesnee is die 
terminale sel kenmerkend klein, sitoplasmaryk en lensvormig, terwyl die basale 
sel groter en meer gevakuoleerd is. 

FIGs. 1-6 
Mediane lengtesneë deur die ontwikkelende embrio van Melianthus major L.: fig. 1, die sigoot; 
fig. 2, dogterselle van die sigoot; fig. 3, globulêre tetrade; fig. 4, sessellige pro-embrio: fig. 5, 
ontstaan van die epifise-inisiaalsel gedurende die derde selgenerasie; fig. 6, vorming van die 
vierde selgenerasie; a, dogtersel van die terminale sel; a,, eerste lengtewand in die terminale 
sellaag; b, dogtersel van die terminale sel; b,, eerste lengtewand in die basale sellaag; b», 
tweede lengtewand in die basale sellaag: ca, terminale sel: cb, basale sel; e, epifise-inisiaalsel; 
ew, embriosakwand; st, stuifmeelbuis. 

Die eerste deling van die basale sel is oorlangs, soos die eerste deling van 
die terminale sel (Fig. 3). Die twee lengtewande (a, en b, in Fig. 3) is dus loodreg 
op die eerste delingswand van die sigoot en parallel aan mekaar. Die vier selle 
van die tweede selgenerasie lê dus in twee lae van twee selle elk, maar in die- 
selfde vertikale vlak. 

Hierdie tipe van globulêre tetrade is volgens Crété (1963) kenmerkend van 
meer primitiewe embrio's, naamlik die pro-architipes van Souéges. Johansen 
(1950) meld dat hierdie tetrades normaalweg onder die Pteridophyta-embrio's 
voorkom, maar skaars is onder Angiospermae en dat hulle oorsprong gee aan 
onreëlmatige of spiralige embrio's. Maheshwari (1950) meld nie hierdie tipe te- 
trade in sy bespreking van die embrio-ontwikkeling van Angiospermae nie. 

Gedurende die verdeling van die twee dogterselle van die basale sel word 
weer eens lengtewande neergelê, maar reghoekig op die eerste (b2 in Fig. 4), sodat 
die selle van die derde selgenerasie in die basale sellaag in dieselfde horisontale 
vlak lê. 

Die twee opeenvolgende lengtedelings in plaas van dwarsdelings van die 
basale sel veroorsaak dat geen tipiese hipofise-inistaalsel (Crété, 1963) gevorm 
word nie. Weliswaar word `n klein hoekige sel, wat moontlik met `n hipofise- 
inistaalsel verwar kan word, in sommige gevalle in die vierde selgenerasie gevorm 
(Fig. 6). maar dit is nie `n konstante kenmerk van die embrio nie. Na die vorming 
van die selle van die derde selgenerasie deel die derivate van die basale sel on- 
reëlmatig (Fige. 7a en 7b) deur middel van skuins, lengte- en dwarswande. Die 
klein hoekige sel is waarskynlik maar die gevolg van die onreëlmatige delings. 

Moontlik is hierdie lengtedelings van die basale sel ook verantwoordelik vir 
die afwesigheid van `n suspensor by die embrio van Melianthus major. Ver- 
helderingstudies van die sade van Melianthus pectinatus het getoon dat `n sus- 
pensor ook in hierdie spesies afwesig is. Die afwesigheid van `n suspensor by die 
embrio is dus waarskynlik `n konstante generiese kenmerk. 

Skynbaar is `n suspensor nie noodsaaklik vir die ontwikkeling van die embrio 
van Melianthus nie en dit word moontlik reeds op hierdie vroeë ontwikkeling- 
stadium uitgeskakel in ooreenstemming met die mees fundamentele embrio- 
logiese wet wat konstateer: “No more cells are produced by the embryo than 
are absolutely necessary” (Johansen, 1950). Weliswaar is embrioloë onseker 
oor die funksie van die suspensor (Crété, 1963) behalwe vir die feit dat dit die 
embrio moontlik in die voedende endospermweefsel in forseer (Maheshwari, 
1950). Is die suspensor dalk `n reliek van die Gymnospermae-embrio waar die 
struktuur goed ontwikkeld en funksionerend is? 

Gedurende die ontstaan van die derde selgenerasie deel een (a in Fig. 3) van 
die dogterselle van die terminale sel skuins sodat `n kleiner wigvormige sel, die 
epifise-inisiaalsel (e in Fige. 5 en 6) en `n groter, onderste sel (a in Fige. 5 en 6) 
gevorm word. Die tweede dogtersel (b in Fige. 3 en 5) van die apikale sel deel 

FIGS. 7-9 


Mediane lengtesneë deur die ontwikkelende embrio van Melianthus major L.: fige. 7a en b, 

opeenvolgende sneë van die embrio om die derivate van die epifise-inisiaalsel te toon; fig. 8, 

ouer embrio voor die anlage van die saadlobbe om die afwesigheid van `n suspensor te toon; 

fig. 9, abnormale embrio; ca, derivate van die terminale sel; cb, derivate van die basale sel; 
e, derivate van epifise-inisiaalsel. 

oorlangs, reghoekig op die eerste lengtedeling van die apikale sel en parallel 
aan die tweede lengtedeling in die basale sellaag. Die selle van die derde selgenera- 
sie in die apikale sellaag lê dus nie in dieselfde horisontale vlak nie, omdat die 
epifise-inisiaalsel bokant sy sustersel lê (Fige. 5 en 6). 

Die optrede van `n epifise-inisiaalsel is reeds in 1923 deur Souéges by die 
embrio van Geum urbanum aangetoon en kom in diverse embrio-tipes voor 
(Johansen, 1950). Uit hierdie sel en sy derivate ontstaan die stingelgroeipunt 
(Crété, 1963). 

Die derivate van die terminale sel deel oorlangs gedurende die vorming van 
die vierde en vyfde selgenerasies (Fige. 6, 7a en 7b), sodat drie selle (derivate van 
die epifise-inisiaalsel) in die apikale sellaag en ses selle (derivate van die dogtersel 
b van die terminale sel en die sustersel a van die epifise-inisiaalsel in Fig. 5) in die 
tweede sellaag aanwesig is. Deur verdere delings van die embrionale selle: ont- 
staan `n ronde embrio waarvan die boonste gedeelte afkomstig is van die termi- 
nale sel en die onderste gedeelte van die basale sel (Fig. 8). 

In sommige gevalle is die embrio nie rond nie, maar wissel van halfmaan- 
vormig tot ovaalvormig wat as abnormaal beskou word en waarskynlik te wyte 
is aan vertraagde delings in die derivate van die basale sel: in jonger sade is 
hierdie selle abnormaal groot en gevakuoleerd (Fig. 9). Hierdie abnormale 
embrio's kan een van die oorsake wees waarom so baie sade van die ondersoekte 
plante op `n relatief laat stadium aborteer. 


BESPREKING 


Die embrio van Melianthus major ressorteer volgens sy patroon van ontwik- 
keling onder die Asterad-tipe van Johansen, aangesien die terminale sel van die 
tweesellige pro-embrio oorlangs deel en beide die terminale en basale selle bydra 
tot die vorming van die ware embrio. 

Weens die afwesigheid van `n suspensor wat Johansen (1950) as die belang- 
rikste onderskeidende kenmerk in sy bepaling van die variasies binne die Aste- 
rad-tipe beskou, word die embrio van Melianthus major verder onder die Penaea- 
variasie geplaas. Slegs by een van die ondersoekte taksa nl. Anacardium occiden- 
tale (Anacardiaceae) ressorteer die embrio onder hierdie variasie (Johansen, 
1950). 

Die aanwesigheid van `n epifise-inisiaalsel wat `n opvallende kenmerk van die 
ontwikkelende Afelianthus-embrio is, is ook taksonomies belangrik om tussen die 
variasies binne die Asterad-tipe te onderskei. Dit kom voor by Impatiens bal- 
fouri (Souéges, 1945 volgens Johansen, 1950) en Hydrocera triflora (Venkates- 
warlu en Lakshminarayana, 1957) van die Balsaminaceae. Eersgenoemde 
spesies ressorteer onder die Geum-variasie en laasgenoemde onder die Erodium- 
variasie. By Acer (Aceraceae) en Semecarpus anacardium (Johansen, 1950) van die 
Anacardiaceae tree `n epifise-inisiaalsel ook op, maar hierdie twee taksa word 

onder die Trifolium-variasie van die Onagrad-tipe geplaas, wat volgens Johansen 
(1950) moontlik onder die Asterad-tipe ingesluit behoort te word, aangesien `n 
epifise-inisiaalsel meer kenmerkend van laasgenoemde embrio-tipe is. 

Die besondere delingspatroon wat die basale sel van die Melianthus-embrio 
volg deur lengte- in plaas van dwarsdelings te ondergaan, moet, totdat meer 
soortgelyke gevalle in die literatuur vermeld word, as `n besondere en waarskyn- 
lik primitiewe kenmerk van die Melianthus-embrio beskou word. Dié lengte- 
delings verhoed waarskynlik die vorming van `n hipofise-inisiaalsel en `n sus- 
pensor. 

Dit sou voorbarig wees om op grond van die karige literatuur oor hierdie 
aspek van die embriologie te beweer dat die Sapindales kenmerkend `n Asterad- 
tipe embrio vertoon, hoewel die beskikbare literatuur daarop dui. Indien dit die 
geval is, is hierdie betreklike klein orde `n geskikte navorsingsveld vir die bepaling 
van die taksonomiese waarde van die variasies binne een van die mees algemene 
embrio-tipes wat onder die Angiospermae aangetref word. Daardeur mag die 
embriologie `n belangrike bydrae tot die taksonomie lewer. 

